Steinar J. Olsen

Karriere

Steinar Olsen  har drevet egen virksomhet siden han var 16 år gammel, og drev flere butikker innenfor tekstil- og sport som etter hvert gikk konkurs. Fra han var 19 år var han aktiv i lokalpolitikken i Kristiansand og satt åtte år i bystyre og formannskap, og var i fire år leder av helse- og sosialstyret.
I 1998 etablerte han Stormberg, hvor han har vært eier og daglig leder siden. 
Han var i 2010 og 2011 medlem av Nærings- og handelsministerens Strategiske råd for SMB. Han satt i 2010 og 2011 i det regjeringsoppnevnte utvalget som skulle gjennomgå skjermede virksomheters rolle i arbeidsmarkedspolitikken. Steinar J. Olsen ble utpekt av Arbeidsministeren til å være ambassadør for Det europeiske året for bekjempelse av fattigdom og sosial eksklusjon i 2010. Stormberggründeren var i 2010 og 2011 styremedlem i HSHs Hovedstyre. I 2010 ble Olsen invitert av nærings- og handelsminister Trond Giske til å være med i Norge 2020, en gruppe av yngre ledere som skal utveksle kunnskap om norsk og internasjonalt næringsliv. I 2018 ble han med i det regjeringsoppnevnte utvalget som skal utrede om næringsdrivende bør pålegges en informasjonsplikt knyttet til samfunnsansvar og oppfølging av leverandørkjeder.
I 2011 utgav Olsen boken Stormberger - samfunnsansvar fra ord til handling.
Steinar J. Olsen har vært medlem av klimarådet til Klima- og miljøminister Tine Sundtoft (2014-2015), Klima- og miljøminister Vidar Helgesen (2015-2018) og Klima- og miljøminister Ola Elvestuen (2018- d.d). 
I 2013 gikk Steinar J. Olsen Agder på tvers sammen med turgjester som blant annet nåværende statsminister Erna Solberg, stortingsrepresentant Freddy de Rutiter, og nå avdøde Torgeir Stensrud. Turen ble gjennomført etter at Stormberg ble kåret til Årets Sørlandsbedrift i 2012 .  
I 2017 gikk Olsen Tanketur med gjester for å sette fokus på ulike samfunnsaktuelle saker. Turgjester inkluderer blant annet sexolog Esben Esther Pirelli Benestad, Veronica Orderud, ordfører i Kristiansand Harald Furre, generalsekretær i WWF Nina Jensen, barne- og familieminister Kjell Ingolf Ropstad, og statsminister Erna Solberg. Temaene for turen var inkludering, friluftsliv, utenforskap, folkehelse, og miljø- og klimautfordringer.  I desember 2017 ble han også nominert til Årets navn i Dagbladet.

Privatliv

Olsen har sin utdannelse fra bedriftsøkonomisk linje ved Gimle videregående skole i Kristiansand. Han er gift og har tre barn.

Utmerkelser

I 2006 fikk Olsen «Leder viser vei»-prisen av Rådet for psykisk helse. Han ble i 2008 av Female Future tildelt Agders første pris for arbeidsglede: «Helter og Forbilder». Steinar J. Olsen ble i 2008 nominert til Årets Leder av Ukeavisen Ledelse. I 2009 ble Stormberg kåret til Norges mest familievennlige arbeidsplass gjennom tildeling av Gullriset fra Norske Kvinners Sanitetsforening. Samme år ble Steinar J. Olsen tildelt Digital Awards prisen Årets Person av New Media Network. Steinar mottok i 2012 prisen Årets ildsjel fra organisasjonen Initiativ for Etisk Handel for sitt mangeårlig engasjement for å fremme etisk handel. I 2017 kåret Nordic Business Forum Steinar J. Olsen til Norges mest Responsible Leader, og i kåringen av Nord-Europas Responsible Leaders ble Stormberg-gründeren hedret med en andreplass. I april 2017 fikk Stormberg pris for deres fokus og arbeid for integrering i arbeidslivet, og i oktober mottok Steinar J. Olsen Åpenhetsprisen for 2017. Dagbladet nominerte ham i desember 2017 til Årets navn.